Man vas ná dreigemente aan Gautengse gesinDie verdagte tydens sy inhegtenisneming. Foto: EMPD ŉ 34-jarige man is Dinsdagmiddag by die Eastgate-winkelsentrum aan die Oos-Rand in hegtenis geneem nadat hy glo gedreig het om ŉ man en sy gesin van Bedfordview leed aan te doen indien R30 000 omkoopgeld nie aan hom betaal word nie. Hoofsupt. Wilfred M Kgasago, woordvoerder van die Ekurhuleni Metropolisie (EMPD), sê die slagoffer het vir ŉ geruime tyd dreigende WhatsApp-boodskappe ontvang. Die persoon wat die boodskappe gestuur het, het ŉ deeglike kennis van die gesin se bewegings gehad, geweet waar die man se kinders skoolgaan én waar sy vrou werk. “Die skuldige het gesê hy weet dat die man ŉ welgestelde persoon is en het geëis dat R30 000 aan hom betaal moet word of hy sou iets drasties aan die man en sy gesin doen,” sê Kgasago. Die omkoopgeld wat teruggevind is. Foto: EMPD Die slagoffer het die EMPD in kennis gestel en ŉ lokval is vir die verdagte gestel. Die slagoffer het met hom gereël dat hy die geld by die Eastgate-winkelsentrum sal afgee. Toe die verdagte die sak vol kontant optel, is hy onmiddellik deur lede van die EMPD se SWAT-eenheid in hegtenis geneem. “Die kontant is teruggekry en ŉ selfoon is in die verdagte se besit gevind waarop die dreigboodskappe was wat aan die slagoffer gestuur is,” sê Kgasago. “Die verdagte beweer hy ken die gesin goed omdat hy saam met die man skoolgegaan het. Hy het aan die beamptes gesê hy is nie ŉ misdadiger nie, maar het dit gedoen omdat hy desperaat is en dringend geld nodig het.” Die verdagte woon tans op Heidelberg. Hy is op aanklag van uitbuiting in hegtenis geneem en sal binnekort in die Germiston-landdroshof verskyn.